Source: https://www.nbu.gov.sk/ochrana-utajovanych-skutocnosti/povinnosti-a-moznosti/priemyselna-bezpecnost/hlasenie-zmien/index.html
Timestamp: 2020-07-10 01:04:15+00:00
Document Index: 5294914

Matched Legal Cases: ['§ 8', '§ 10', '§ 8', '§ 8', '§ 25', '§ 32', '§ 8', '§ 8', '§ 8', '§ 8', '§ 41', '§ 45', '§ 52', '§ 64', '§ 9', '§ 2', '§ 31', '§ 31', '§ 32', '§ 34']

Povinné hlásenia -NBU
Podnikateľ (resp. jeho vedúci) je počas platnosti potvrdenia o priemyselnej bezpečnosti povinný úradu/úrad
vopred oznamovať zánik, splynutie, zlúčenie, zrušenie alebo rozdelenie právnickej osoby, u ktorej sú uložené utajované skutočnosti (§ 8 ods. 2 písm. i) zákona o ochrane utajovaných skutočností),
oznamovať zmenu rozsahu oboznamovania sa s utajovanými skutočnosťami, ktorá nastala u oprávnenej osoby, zmenu mena a priezviska, rodinného stavu, trvalého pobytu a štátnej príslušnosti oprávnenej osoby, ako aj iné skutočnosti, o ktorých sa hodnoverne dozvie a sú dôležité na vznik oprávnenia podľa § 10 ods. 1 (§ 8 ods. 2 písm. k) zákona o ochrane utajovaných skutočností),
neodkladne oznamovať neoprávnenú manipuláciu s utajovanými skutočnosťami a pokusy narušenia ochrany utajovaných skutočností (§ 8 ods. 2 písm. l) zákona o ochrane utajovaných skutočností, § 25 vyhlášky o administratívnej bezpečnosti, § 32 ods. 4 vyhlášky o administratívnej bezpečnosti),
informovať o začatí plnenia úloh výskumu, vývoja, projekcie a výroby, ak obsahujú utajované skutočnosti stupňa utajenia Prísne tajné, Tajné a Dôverné (§ 8 ods. 2 písm. m) zákona o ochrane utajovaných skutočností),
vopred oznamovať prípravu a uzatvorenie medzinárodnej zmluvy, obchodnej zmluvy so zahraničnou osobou alebo so spoluúčasťou zahraničnej osoby, ktorej predmetom sú utajované skutočnosti (§ 8 ods. 2 písm. n) zákona o ochrane utajovaných skutočností),
zaslať do konca februára kalendárneho roka ročnú správu o kontrole ochrany utajovaných skutočností za predchádzajúci kalendárny rok (§ 8 ods. 2 písm. p) zákona o ochrane utajovaných skutočností),
zaslať do konca februára v elektronickej forme alebo písomne zoznam všetkých utajovaných písomností označených stupňom utajenia Prísne tajné a Tajné, ktoré boli zaevidované v protokoloch písomností príslušného stupňa utajenia v predchádzajúcom kalendárnom roku (§ 8 ods. 2 písm. r) zákona o ochrane utajovaných skutočností),
informovať o zániku určenia osoby oboznamovať sa s utajovanými skutočnosťami stupňa utajenia Prísne tajné, Tajné alebo Dôverné, a to do 30 dní od zániku tohto určenia (§ 41 ods. 3 zákona o ochrane utajovaných skutočností),
hlásiť vždy do 31. marca a do 30. septembra kalendárneho roka všetky zmeny údajov v bezpečnostnom dotazníku podnikateľa; táto povinnosť trvá počas doby platnosti potvrdenia o priemyselnej bezpečnosti (§ 45 ods. 11 zákona o ochrane utajovaných skutočností),
oznámiť úradu zrušenie podnikateľa najneskôr do dňa zániku (§ 52 ods. 2 zákona o ochrane utajovaných skutočností),
oznámiť úradu nadobudnutie leteckého snímkového materiálu do jedného mesiaca (§ 64 ods. 4 zákona o ochrane utajovaných skutočností),
oznamovať najneskôr do siedmich dní písomné poverenie zamestnanca na plnenie úloh vyplývajúcich zo zákona a z predpisov vydaných na jeho vykonanie podľa § 9 ods. 1 zákona a jeho zánik (§ 2 ods. 11 vyhlášky o skúške bezpečnostného zamestnanca),
zaslať kópiu záznamu o poučení vedúceho registra a jeho zástupcu, ak podnikateľ má register zriadený (§ 31 ods. 3 vyhlášky o administratívnej bezpečnosti),
oznamovať všetky zmeny týkajúce sa údajov uvedených v žiadosti o zriadenie registra, ak má podnikateľ register zriadený (§ 31 ods. 4 vyhlášky o administratívnej bezpečnosti),
zaslať zoznam prijatých utajovaných písomností označených stupňom utajenia NATO Vyhradené a EÚ Vyhradené za obdobie kalendárneho mesiaca do desiateho dňa nasledujúceho mesiaca (§ 32 ods. 3 vyhlášky o administratívnej bezpečnosti),
oznamovať rozmnoženie utajovaných písomností stupňa utajenia Dôverné za obdobie kalendárneho mesiaca do piateho dňa nasledujúceho kalendárneho mesiaca (§ 34 ods. 1 vyhlášky o administratívnej bezpečnosti).
Dátum prvého uverejnenia 11.08.2016 , posledná aktualizácia 10.01.2017 09:45